Ekstra Bladet

Ekstra Bladet on vuonna 1904 perustettu tanskalainen iltapäivälehti. Lehti perustettiin alkujaan Politikenin iltapäiväpainokseksi Venäjän–Japanin sodan seuraamisen ajantasaistamiseksi. Sen keskimääräinen levikki on 110 000 kappaletta, ja se on Tanskan suosituin iltapäivälehti. Lehden päätoimittaja on Poul Madsen.

Lehti on osa JP/Politikens Hus-konsernia ja lehdellä on noin 300 työntekijää. Ekstra Bladetin pääkonttori sijaitsee Rådhuspladsenilla ja lehdellä on toimitus myös Aarhusissa. Lisäksi lehdellä on yhdysvaltain kirjeenvaihtaja ja joukko Lähi-idässä toimivia freelancereita.

Historia 
Ekstra Bladet perustettiin 12. helmikuuta 1904, kun Politiken julkaisi ylimääräisen lehden Venäjän ja Japanin sodasta. Neljä päivää aikaisemmin syttynyttä sotaa kohden oli suuri kiinnostusta Tanskassa. Politikens Ekstra Bladia kohtaan osoitettu kiinnostus johti päätökseen, että lehteä julkaistaisiin jatkossa päivittäin kello 17. 21. helmikuuta 1904 lehden nimi muuttui Ekstra Bladetiksi ja sanomalehdestä muodostui Tanskan halvin päivälehti.

Vuoden 1905 alusta lähtien Ekstra Bladet erotettiin Politikenista omaksi toimituksekseen. Politikenin toimittajana vuodesta 1892 toiminut Frejlif Olsen otti lehden vastuulleen ja hoiti päätoimittajan tehtävää kuolemaansa 1936 saakka. Lehden alkuvuosina toimittajina toimivat mm. Ole Cavling, Leif B. Hendil, Harald Mogensen, Flemming Hasager ja Axel Sjölin, joilla on ollut tärkeä rooli Tanskan lehdistöhistoriassa.

Lehti otti vuonna 1961 käyttöön nykyisen tabloidimuodon.

Ekstra Bladetin levikki lisääntyi voimakkaasti vuodesta 1963 lähtien, jolloin Victor Andreasenista tuli lehden päätoimittaja. Andreasen oli aikaisemmin toiminut Tanskalaisissa työnantajajärjestöissä niin toimistopäällikkönä, kuin Arbejdsgiverenin talouspoliittisena toimittajana. Andreasin kaudella Ekstra Bladet keskittyi erityisesti epäoikeudenmukaisuuden paljastamiseen ja valtaapitävien haastamiseen. Andreasin kaudella lehti profiloitui myös sisällöltään viihteellisemmäksi.

Andreasen jäi eläkkeelle vuonna 1976. Hänen työtään kunnioittaen lehti jakaa vuosittain Victor-palkinnon toimittajalle, joka on toiminut Andreasin ja Ekstra Bladetin röyhkeän ja anarkistisen hengen mukaisesti.

Vuodesta 1982 vuoteen 2000 asti Ekstra Bladetia johti Sven Ove Gade. Hänen aikanaan lehti keskittyi kriittisesti kansalaisten kohteluun. Lehti nosti esiin myös finanssialan epäkohtia. Gaden kaudella Ekstra Bladetia ryhdyttiin vuonna 1987 julkaisemaan ensimmäisen kerran perustamisvuotensa jälkeen myös sunnuntaisin. 

Vuonna 2000 entinen konservatiivipoliitikko Hans Engell otti päätoimittajan tehtävän aina vuoteen 2007. Syyskuussa 2007 Poul Madsen siirtyi lehden päätoimittajaksi 24timeristä.

2010-luvulla Ekstra Bladet on keskittynyt toiminnassaan erityisesti digitaaliseen kehitykseen. Lehteä pidetään myös yhtenä Tanskan johtavista mediabrändeistä.

Organisaatio 
Ekstra Bladet on jakautunut toimitukselliseen ja kaupalliseen osastoon. Lehden kaupallinen osasto keskittyy mainosmyyntiin, aikakauslehtimyyntiin sekä analysointiin ja kehitykseen. Kaupallisen osaston tehtävänä on huolehtia lehden kaupallisten näkökohtien kehittämisestä sekä tulojen hankkimisesta aikakauslehti-, tilaus- ja mainosmyynnistä.

Lehden toimitus koostuu ammatillisista uutishuoneista, joista jokainen vastaa eri aihealueista ja tiedotusvälineistä. Toimitus on vastuussa lehden toimituksellisen sisällöntuotannon kehittämisestä.

Lähteet

Aiheesta muualla 
 Ekstra Bladetin virallinen sivusto

Ekstra Bladet
Kööpenhamina